Bănci și Asigurări

Datoria externă totală a României a crescut în primele trei luni ale anului cu 397 milioane euro, la 99,8 miliarde euro, din care 67,6% reprezintă datorii pe termen lung, în sumă de 67 miliarde euro, cu 0,8% sub nivelul de la finele lui 2018.

Datoria externă pe termen scurt se situa la 32,3 miliarde euro (32,4% din totalul datoriei externe), în creştere cu 3% faţă de 31 decembrie 2018, arată datele BNR.

Din total, datoria externă publică directă, care include împrumuturile externe contractate direct de Ministerul Finanţelor şi de autorităţile administraţiei publice locale, inclusiv titlurile de stat cumpărate de nerezidenţi, se ridică la 34 miliarde euro.

Rata serviciului datoriei externe pe termen lung a fost 15,6% în perioada ianuarie - martie 2019, comparativ cu 21,2% în anul 2018. Gradul de acoperire a importurilor de bunuri şi servicii la 31 martie 2019 a fost de 4,6 luni, în comparaţie cu 4,9 luni la 31 decembrie 2018.

Gradul de acoperire a datoriei externe pe termen scurt, calculată la valoarea reziduală, cu rezervele valutare la BNR la 31 martie 2019 a fost de 70%, comparativ cu 74,3% la 31 decembrie 2018.